RAPPORT FRA KOMMISSIONEN TIL EUROPA-PARLAMENTET OG RÅDET

om udviklingen af den fælles day-ahead- og intraday-kobling i medlemsstaterne og konkurrencesituationen mellem NEMO'er i overensstemmelse med artikel 5, stk. 3, i Kommissionens forordning (EU) 2015/1222

Indhold

I. Indledning

II. De vigtigste drivkræfter for den fælles day-ahead- og intraday-kobling

III. Sammenfatning af analysen

IV. Foreløbige konklusioner





I.Indledning

Den 14. august 2015 trådte Kommissionens forordning (EU) 2015/1222 om fastsættelse af retningslinjer for kapacitetstildeling og håndtering af kapacitetsbegrænsninger (i det følgende benævnt "forordningen") i kraft. I henhold til forordningens artikel 5, stk. 3, skal Kommissionen sende en rapport til Europa-Parlamentet og Rådet i overensstemmelse med artikel 24 i forordning (EF) nr. 714/2009 om udviklingen af den fælles day-ahead- og intraday-kobling i medlemsstaterne med særlig vægt på konkurrencesituationen mellem udpegede elektricitetsmarkedsoperatører (NEMO'er).

I henhold til forordningens artikel 5, stk. 3, skal Kommissionen på grundlag af denne rapport navnlig vurdere, om dispensationen til at opretholde nationale, lovbeskyttede monopoler eller en medlemsstats fortsatte afvisning af at tillade, at en NEMO, der er udpeget i en anden medlemsstat, foretager grænseoverskridende handel,, stadig er berettiget. Hvis Kommissionen finder, at dette ikke er tilfældet, kan den overveje at gennemføre passende lovgivningsmæssige eller andre passende foranstaltninger for yderligere at øge konkurrencen og handelen mellem og i medlemsstaterne. Kommissionen skal også evaluere forvaltningen af den fælles day-ahead- og intraday-kobling, med særlig vægt på at sikre gennemsigtigheden af de markedskoblingsfunktioner, som NEMO'erne udfører i fællesskab. Hvis Kommissionen finder, at udøvelsen af de monopolistiske markedskoblingsfunktioner og andre NEMO-opgaver er præget af uklarhed, kan Kommissionen overveje at gennemføre passende lovgivningsmæssige eller andre passende foranstaltninger for yderligere at øge gennemsigtigheden og sikre, at den fælles day-ahead og intraday-kobling fungerer effektivt.

Som et led i overvågningen af fremskridtet med udviklingen af den fælles day-ahead- og intraday-kobling i de seneste år og i overensstemmelse med artikel 5, stk. 3, i Kommissionens forordning (EU) 2015/1222 af 25. juli 2015 om fastsættelse af retningslinjer for kapacitetstildeling og håndtering af kapacitetsbegrænsninger, fremsender Kommissionen denne rapport og det ledsagende arbejdsdokument til Europa-Parlamentet og Rådet. I denne rapport fokuseres der især på konkurrencesituationen mellem NEMO'er, selv om Kommissionen også giver en foreløbig vurdering og evaluering af forvaltningen af den fælles day-ahead og intraday-kobling, der er oprettet ved Kommissionens forordning (EU) 2015/1222 af 24. juli 2015 om fastsættelse af retningslinjer for kapacitetstildeling og håndtering af kapacitetsbegrænsninger, med særlig vægt på gennemsigtigheden af de markedskoblingsfunktioner, som NEMO'erne udfører i fællesskab. En mere detaljeret beskrivelse af Kommissionens vurdering præsenteres i et arbejdsdokument, som ledsager denne rapport. Rapporten foregriber ikke eventuelle fremtidige konklusioner baseret på yderligere erfaringer, navnlig med gennemførelsen af den fælles intraday-kobling.

II.De vigtigste drivkræfter for den fælles day-ahead- og intraday-kobling

For at den fælles day-ahead- og den fælles intraday-kobling kan indføres, spiller flere aktører og funktioner en afgørende rolle.

For at kunne indføre fælles day-ahead- og intraday-kobling skal den tilgængelige grænseoverskridende kapacitet beregnes på en koordineret måde af transmissionssystemoperatørerne (TSO). Med henblik herpå skal TSO'erne udforme en fælles netmodel, der omfatter estimater for produktion, forbrug og nettets status for hver time. Den tilgængelige kapacitet bør normalt beregnes i overensstemmelse med den såkaldte flowbaserede beregningsmetode, der tager højde for, at elektricitet kan strømme ad forskellige veje i nettet, og som optimerer den tilgængelige kapacitet i stærkt sammenkoblede net. Den tilgængelige grænseoverskridende kapacitet er et af de centrale input til den videre beregningsproces. I denne proces indsamles alle købsbud og salgsbud i Unionen, og de matches af elektricitetsbørser under hensyntagen til den tilgængelige grænseoverskridende kapacitet på en økonomisk optimal måde. Den fælles day-ahead- og intraday-kobling sikrer, at elektriciteten normalt strømmer fra områder med lave priser til områder med høje priser.

Markedskoblingsfunktionen er en funktion, der tildeles elbørser, dvs. NEMO'er, i henhold til Kommissionens forordning (EU) 2015/1222 af 24. juli 2015 om fastsættelse af retningslinjer for kapacitetstildeling og håndtering af kapacitetsbegrænsninger. Denne funktion bør anvende en specifik algoritme til at matche købsbud og salgsbud på en optimal måde. Resultaterne af beregningen bør stilles til rådighed for alle NEMO'er på et ikke-diskriminerende grundlag. Med udgangspunkt i resultaterne som beregnet af markedskoblingsfunktionen skal NEMO'erne underrette deres kunder om de matchede bud, og elektriciteten bør derpå overføres på tværs af nettet i henhold til resultaterne af den koordinerede kapacitetsberegning.

Af effektivitetshensyn og for at gennemføre den fælles day-ahead- og intraday-kobling snarest muligt, tilskynder Kommissionens forordning (EU) 2015/1222 af 24. juli 2015 om fastsættelse af retningslinjer for kapacitetstildeling og håndtering af kapacitetsbegrænsninger til brugen af eksisterende markedsoperatører og allerede implementerede løsninger, dog uden at udelukke konkurrence fra nye operatører. Kommissionen kan dog, i samarbejde med Agenturet for Samarbejde mellem Energireguleringsmyndigheder (agenturet), oprette eller udpege en fælles reguleret enhed, der skal udføre fælles markedskoblingsfunktioner i forbindelse med markedsdriften af den fælles day-ahead- og intraday-kobling